Njeplanowane wudawki z přidatnymi pjenjezami wurunaja
Njeswačidło (JK/SN). Na swojim poslednim lětušim posedźenju wěnowaše so Njeswačanska gmejnska rada wčera wječor tomu, rozdźělić lětuši podźěl pawšale sakskeho knježerstwa za spěchowanje wjesneho ruma we wobjimje 70 000 eurow. To wuwoła wočakowanu čiłu a kontrowersnu diskusiju. Namjetej wjesnjanosty Gerda Schustera (CDU), pjenjezy za přidatne a njeplanowane wudawki we wobłuku lětušeho hospodarskeho plana zasadźić, njemóžachu so wšitcy radźićeljo přizamknyć. Dwaj sej skerje žadaštaj, rozdźělić pjenjezy gmejnskim towarstwam za dalše spomóžne dźěło. Wjesnjanosta pak wobkrući swój namjet prajo, zo měješe a ma gmejna přidatne a wyše wudawki, zo bychu dźěći w žłobiku a pěstowarni zastarane byli. Tuchwilu zarjaduje gmejna dalše dnjowe zastaranje dźěći na Šešowskej dróze, kotrež chcedźa spočatk lěta zahajić. To je z tójšto wudawkami zwjazane. Dalša pozicija su wudawki za nakup jězdźidła, kotrež su dotal wotnajeli a za kotrež financowanje lětsa wuběži.
pol_Latn szl_Latn